Papersnake/gushiwen huggingface dataset:
书事
陶梦桂（宋代）

有书有史聊遮眼，半瓦半茅还是家。
莫道幽人无受用，铜瓶遍插木犀花。
一丛花（次韵斯远）
韩淲（宋代）

翻空雪浪送飞花。春晓媚霜华。风回点点迷人处，峭寒轻、诗思殊佳。双燕未来，断鸿何在，微雨又天涯。

绮窗明暗是谁家。雕槛馥兰芽。画檐帘幕黄昏后，试倾杯、笑语喧哗。聚散人生，吾侪老矣，醉墨任横斜。
破虏凯歌六首
周麟之（宋代）

夜半江风金鼓声，拔营初起石头城。
虏情不料诸军渡，一战淮西唾手平。
题唐人关山行旅图
姚鼐（清代）

乱山奔如涛，急水高如山。千山万水不可度，况有倚天绝地之雄关。

终南东走洛与宛，剑阁岷嶓天最远。山头日落关前晚，青烟满地黄云返。

栈中马足蹑重云，岩㡳车声行绝坂。后有舆从前建旄，孤骑席帽丝鞭操。

负担汗赪贱且劳，耳边不断风骚骚。猿鸟悲啸兕虎嗥，青枫密竹苦雾塞，仰首始露青天高。

林开地阔春陂绿，商舶渔舠牵缆续。嘉陵江水下渝州，愁听巴人《竹枝》曲。

不道曲声悲，且说含辞苦，山头十日九风雨。君王肠断为零铃，行路谁能不酸楚？

路草岩花秋复春，关山犹有未归人。丹青写尽关山怨，千古行人行不断。

将身涉险岂非愚，不及田閒藜藿饭。或言男儿桑弧蓬矢射四方，那得日在妻孥旁？

樵夫隐士同一谷，英雄贾客偕征行。士生各有志，未易相评量。

亦有进退无不可，出亦非见居非藏。苍生自待命世者，岂必栖栖求异乡？
登岘亭
司空曙（唐代）

岘山回首望秦关，南向荆州几日还。

今日登临唯有泪，不知风景在何山。
偈
都贶（宋代）

不可思议，是大火聚。便恁么去，不离当处。
留题淆深美桧亭
梅尧臣（宋代）

幽深有佳趣，曾不减林泉。
众绿经新雨，残红堕夕烟。
栽萱北堂近，梦草故池连。
乘月时来往，清歌思浩然。
浣溪沙·雪颔霜髯不自惊
苏轼（宋代）

伽花彩甚奇，谓有初春之兴。因作二首，寄袁公济

雪颔霜髯不自惊。更将翦彩发春荣。羞颜未醉已先赪。
莫唱黄鸡并白发，且呼张丈唤殷兄。有人归去欲卿卿。
禅人并化主写真求赞
释正觉（宋代）

真非真，假非假。
是影是形，成幻成化。
根门随处拽得回，声色自然骑与跨。
耕翻海月之泥牛，游遍春阳之木马。
望金陵偶成两绝 其二
吕本中（宋代）

雷塘别有风流坐，可作南舟两日行。江水自流春自好，不知芳草为谁生。
缄题道先诗句尚多未和酬者因书短律奉寄
吕南公（宋代）

已作醉乡贫户限，更逢诗匠恶穿裁。王弘一酎何曾送，崔立千篇不住来。

枕上精神难托梦，床头卷轴易成堆。贺兰溪上如归去，省得衰翁合勺才。
浪淘沙慢·梦觉透窗风一线
柳永（宋代）

梦觉透窗风一线，寒灯吹息。那堪酒醒，又闻空阶，夜雨频滴。嗟堪循、久作天涯客。负佳人、几许盟言，便忍把、从前欢会，陡顿翻成忧戚。

愁极，再三追思，洞房深处，几度饮散歌阑，香暖鸳鸯被。岂暂时疏散，费伊心力。殢云尤雨，有万般千种，相怜相惜。
恰到如今，天长漏永，无端自家疏隔。知何时、却拥秦云态？愿低帏昵枕，轻轻细说与，江乡夜夜，数寒更思忆。
六祖传付偈颂 其一 五祖
黄裳（宋代）

情种俱收入混成，还并四事得无生。字虽不识人休笑，壁上留题已可惊。
八声甘州（寿徐信甫母夫人七秩）
何梦桂（宋代）

对芙蓉峰晓，雪初消、云□霭烟霏。是阿谁寿母，紫鸾笙里，玉液琼枝。元是云翘仙子，珥节度瑶池。手种碧莲子，长记年时。

此地神仙宫阙，几花封玉诰，金帔霞衣。但寿星堂上，七十古来稀。捧寿觞、莫辞满饮，愿年年、对鹤发蛾眉。年年有，麻姑麟脯，王母玄梨。
和秦寿之题天祚宫
王之道（宋代）

洞天无际复无旁，乔木梢云十万章。
身外轩裳谁系绾，壶中日万自舒长。
平生尘垢烦三沐，投老功名笑五浆。
白鹿青牛今在否，一声秋磬上寥阳。
送刘㢸秘校赴婺源
梅尧臣（宋代）

云木葱茏处，鸡鸣古县城。山高地多险，源近水偏清。

斫漆资商货，栽茶杂赋征。案头龙尾砚，切莫苦求精。
杂咏下 睡足亭
洪适（宋代）

露重宿妆凝，地偏春睡足。卜夜到横参，却须高举烛。
与盛毅同赋暮角行
强至（宋代）

城头滚滚寒烟起，城里无人冷如水。
一声暮角聒地来，声中宛如含馀哀。
逡巡流入单于调，耳边似近单于台。
坐客未终听，对面泪双迸。
那复将军绝塞眠，朔风吹落玉帐边。
狼烟未尽不待晓，恨不立起铭燕然。
何人始制角中曲，幽怨到今传不足。
吁嗟画角终无情，百年日月销此声。
送李次溪制台奉召入理京营 其一
温纯（明代）

仗钺西征十二年，归朝丹诏降从天。开疆胜略虚韩范，系颈威从纪简编。

宠渥三朝沾凤阙，姓从万里勒燕然。犹龙即向滹沱渡，还有函关紫气连。
题伍员庙
王寂（南北朝）

蚤年亡命入苏州，破越兴吴出坐筹。可惜捧心贻后患，遽令尝坐雪前羞。

忠臣竟受鲸鲵祸，故国空伤麋鹿游。欲向波神问遗恨，胥山三月看潮头。
灵岩杂咏再叠沈德潜韵八首 其一 馆娃宫
弘历（清代）

石砚径重寻，春花风自舞。昔日馆娃处，今时选佛土。

清梵落云松，净香飘埭杜。于此暂息心，何必论前古。
歌诗三十五韵送前知隆庆任侯赴召
魏了翁（宋代）

向来虎豹蹲天关，啄噉人命无敢干。
任侯干时外小官，有笔如刀剚权奸。
权奸未夷骨先寒，有开天诛乱旋刊。
寘我宗社于山安，忽焉倚伏不可抟。
天心克复理好还，是时增秩纶言颁。
扶耸义烈增壮颜，迩来十载国步艰。
国以吉士仪清班，侯今以选赐之环。
进退语默人所瞯，侯以时考以事观。
庆元眎今奚易难，浮骖妄辙纷多端。
大车槛槛长自閒，中原胡尘暗河山。
行人载书墨未乾，深仁大信而敢奸。
彼民玄黄走壶箪，我复翦刈如草菅。
惟皇上帝悯人寰，鸣呼言之鼻辛酸。
侯兮去去心体胖，允矣直道非俗观。
士所欠者非朝冠，要令反覆耐久看。
前陈亟与摅肺肝，且使志士兴长叹。
欢言此士尝讥韩，始终激烈心如丹，
寘名大小任公间。
赠姚复庄燮
刘彦冲（清代）

洪垆降飞冶，至柔出真坚。澄怀百代心，大匠非私偏。

凛哉视领要，寓言惊天全。神鹰下梦泽，巨鱼伏潜渊。

一朝盼九万，势欲思腾鶱。予方御元礼，望之若升仙。

慨然聆颂音，颇似黄虞前。翱翔持内朗，冥心割尘缘。

何惭竹林下，金石多殊宣。今君将高驾，正复值英年。

怀奇恨莫从，折麻私自怜。白露洗天末，清风扫长川。

岂徒紫霞想，抱朴烦精专。苍苍三珠树，振羽息层颠。

君其窥秘书，来会示丹诠。
欧阳太师挽词三首
并叙（宋代）

雄文元命世，直气早成风。
受任衰迟後，安邦反侧中。
回天深有力，扈圣耻言功。
事已身随去，惊嗟柱石空。
寄姚达泉
何文季（宋代）

鹏程九万尽天宽，刚被西风铩羽翰。四海车书新宇宙，几家门户旧衣冠。

园花灼灼酣春梦，涧竹亭亭傲岁寒。正气莫教销铄尽，典型留与后人看。
谢叶致政送芍药
喻良能（宋代）

佳葩如美人，艳态妖且闲。
叶园美无度，有花字雌丹。
晨妆谢膏美，秀色若可餐。
芳根裹春泥，举赠不作难。
{左华右甲}{左华右上次下木}照池亭，一洗儒生酸。
从今杜陵眼，不复嗟长寒。
何以报嘉惠，作诗当琅玕。
清听堂
白玉蟾（宋代）

白龙过涧玉琮琤，涧外松声击戛鸣。
烟锁檐牙春二月，月移帘戛夜三更。
琴弹白雪阳春调，曲转高山流水声。
清听堂中杳无梦，我将乘兴跨长鲸。
黄金台
梁存让（明代）

矗矗凌云百尺台，燕昭好士亦雄才。却疑珠履谈天客，半为黄金两字来。
依韵和许安石
陆佃（宋代）

风和鹊喜就中灵，忽报轩车到驿亭。解得礼经归指掌，弄成诗笔胜丹青。

早年花萼光原隰，今日芝兰满户庭。闻说龙州佳阙近，蜀人先已望流星。
食鱼忆新开湖
郑獬（宋代）

柳条穿颊一双鲤，鳞插金钱腰尾长。
何日酒泉飞白浪，湖边先问把罾郎。
浮邱八景 其三 珊瑚井
杨茂先（明代）

一泓澄澈绝尘埃，谁引仙家玉液来。石畔珊瑚何处是，寒泉清浸碧池隈。
庵中有红山茶一株自腊月开至二月半为蕊尚无
舒岳祥（宋代）

山茶一株红胜烛，旋落旋开相陆续。
朱霞散射晓城里晴，熠熠林光映幽谷。
雪中鸳鸯此朱砂杯，道人无情还悦目。
端正浓妆不逞妖，处女頩然在幽独。
有时脱蒂响苍苔，不作他花飞片逐。
剑南樵叟设色时，就掌调丹贵匀熟。
花容肉色两相宜，肌理细腻端不俗。
画犹如此况天生，谓花无韵评示足，
白茶虽白太清癯，何惜深红著深绿。
芳草
扈载（唐代）

幽芳无处无，幽处恨何如。倦客伤归思，春风满旧居。

晚烟迷杳霭，朝露健扶疏。省傍灵光看，残阳少皞区。
酬平上人
刘应时（宋代）

比邻鸡犬寂无闻，烟际微风起夕曛。
肠断梅飘千树玉，眼寒麦浪一溪云。
拙於生计无如我，老矣情亲独有君。
伫立茅檐一搔首，扶春梦月与谁分。
齐。潘妃
孙元晏（唐代）

曾步金莲宠绝伦，岂甘今日委埃尘。

玉儿还有怀恩处，不肯将身嫁小臣。
偈七首 其五
释允韶（宋代）

宝剑未出匣，神光射斗牛。千兵虽易得，一将实难求。
游蓝田
王渥（金朝）

甲申之秋月建戍，我行商岭正落木。山英似与行子期，拨雾披云到山腹。

古潭千丈照锦峰，下有蛰龙上栖鹄。高风吹雪已多时，熊耳双尖寒欲缩。

新乘一水出龙涡，惊见千峰遮木槲。南山秀拔北山雄，剑戟森然对群玉。

崎岖直过蓝田西，始见商山真面目。悟真峡口忽中断，天末修眉画浓绿。

此峡何年得此名，曾有金仙搆华屋。西岩石室悬细水，万斛琼珠输辋谷。

行人尚说有七盘，瘦马已愁疲百曲。风门放眼望秦川，扰扰更嗟尘界局。

去年游骑渡葭芦，万里横行如鬼速。灞陵原下马饮血，太华峰头虎择肉。

今年九月未防秋，始见登场有新谷。一鞭莫指古招提，疏雨有情留客宿。

主人闻客喜相接，尊酒笑谈如昔夙。蹇予懒散本真性，临水登山此生足。

一行作吏志益违，十载从军双鬓秃。官家后日铸五兵，便拟买牛耕白鹿。
送客至无相兰若归过慈云岭小憩崇寿寺书所见十首 其九
张镃（宋代）

亭桥两面看芙蕖，静数波间小队鱼。碧幛弯环遮去路，净天终待此同居。
青萝馆·其一
李攀龙（明代）

十亩青萝别馆开，使君延眺意悠哉。
风摇北渚清阴合，烟杂南悠黛色来。
台敞高秋深染翰，庭虚斜日净衔杯。
西邻荣叟常还往，带索应同薜荔裁。
句
释惠崇（宋代）

掩门青桧老，山寺白髭长。
腊日寄铨儿 其一
钟令嘉（清代）

北地寒威重，怜伊客里身。音书差慰我，贫贱莫骄人。

失路皆由命，安时即报亲。师言当服习，莫负诲谆谆。
祷雨
胡寅（宋代）

久閟天公泽，焦然品汇情。
遏云虹屡饮，击海电空明。
祷祀山川虹，薰修道释并。
帝心终闵物，国力未休兵。
帽覆乌龙顶，军移黑蚁营。
乍看云叶密，遥想浪花平。
早熟搀先刈，高荒趁晚耕。
归逋庭少讼，交润水无争。
喜气连城洽，余波集浍盈。
焦心重自展，荷叶密相倾。
菊映兰兼茂，松连竹共清。
杯觞初料理，书帙尚纵横。
欲赋田园乐，犹惭组绶萦。
隐沦千古重，名利一丝轻。
钓客风流远，农师局次生。
庶几逃责罚，户户有坻京。
送魏锦衣恩斋礼玄岳 其二
孙继皋（明代）

斋心稽首礼玄君，帝阙天门度白云。一自灵峰参玉韭，不须重问五千人。
咏史上·申公
陈普（宋代）

片言不合去何迟，又似当年在楚时。
束帛蒲轮无报效，至今天子不迎师。
同郭十题杨主簿新厅
高适（唐代）

华馆曙沈沈，惟良正在今。用材兼柱石，闻物象高深。

更得芝兰地，兼营枳棘林。向风扃戟户，当署近棠阴。

勿改安卑节，聊闲理剧心。多君有知己，一和郢中吟。
小梅花
贺铸（宋代）

思前别。记时节。美人颜色如花发。美人归。天一涯。娟娟姮娥，三五满还亏。翠眉蝉鬓生离诀。遥望青楼心欲绝。梦中寻。卧巫云。觉来珠泪，滴向湘水深。

愁无已。奏绿绮。历历高山与流水。妙通神。绝知音。不知暮雨朝云、何山岑。相思无计堪相比。珠箔雕阑几千里。漏将分。月窗明。一夜梅花忽开、疑是君。
喜迁莺·鬓霜盈握
魏了翁（宋代）

鬓霜盈握。叹刍牧荒墟，稻粱衰索。落日牛羊，晚云鸿雁，傍地飞空无托。牧人困和雨睡，田父醉连云酌。醉梦未醒，虎嗥川谷，麕惊林薄。离别。谁不恶。心事同时，都不论离合。眼底时几，鼻端人物，谁辨北征东略。最怜世途局趣，只道书生疏阔。无可赠君，松阴庭院，菊华篱落。
杭川八景 其六 月庵钟鼓
黄镇成（元代）

雪满长空月满楼，鼓钟声里夜光浮。悬知老衲无馀事，长祝皇图亿万秋。
句 其三
齐唐（宋代）

纤纶鱼罗尾，鸣镞雉摧班。
苏长公赏心十六事
章甫（宋代）

浅水无波澈底清，好风吹送棹歌声。桃花夹岸随舟转，知渡仙津第几程。
栀子花
董嗣杲（宋代）

玉瓣凉丛拥翠烟，南薰池阁灿云仙。
芳林园里谁曾赏，檐卜坊云自可禅。
明艳倚娇攒六出，净香乘烈袅孤妍。
风霜成实秋原晚，付与华灯作样传。
与林大夫谢灵寿杖
韩维（宋代）

万岁山中美木成，古今灵寿得嘉名。
龙鳞未测他年化，蜗角先嘉每节生。
禅拟问来须便打，醉思吟后不妨行。
使君有惠怜衰{上艹下尔}，欲报惭非藻思清。
临终偈 其二
释宗本（宋代）

两年脾疾苦相攻，瘦骨崚嶒鹤足同。赖有真常无病者，湛然常在寂光中。
船头晓立
吴与弼（明代）

樯头晓对豫章城，南浦西山是旧盟。俯仰古今云聚散，新题何处独凝情。
寄刘三髦五首 其三
李昌祺（明代）

濯足清潭里，移家碧涧边。非关傲轩冕，自是爱林泉。

野鹤閒同往，溪云静与还。东山谢安石，何日起高眠。
长流水题壁
李銮宣（清代）

朝过长流水，暮过长流水。流水流不休，行人行未已。
杂兴
陆游（宋代）

散步持书卷，闲眠枕药囊。
驯獐随几杖，痴蝶入衣裳。
病起年光速，身闲日景长。
为怜红树好，久立向西厢。
赠陆远大夫
晁说之（宋代）

顾陆笔墨森威仪，身後犹为道子师。
欲观道子观顾陆，陆孙定自有天资。
或言苦学龙眠者，不颂世德夸义儿。
肯为俗人落吾笔，王许支公实我知。
傥非从容接笑语，安得生气今如兹。
湖光万丈明珠满，对此佳客申愁眉。
晚泊三山怀古兼寄历阳明游
贺铸（宋代）

三山春水拍江流，六代余风扫地收。
破国龙骧复安在，赋诗宣城难与酬。
伤心远宦北宗老，满眼旧游南豫州。
寄声好住数君子，一别相忘风马牛。
秣陵怀古
陈维崧（清代）

红板桥头，锦衣仓北，金陵从古皇州。
记离宫墙外，年少曾游。
忽听九重仙乐，东风细细度龙楼。
依稀认，宁王玉笛，贺老箜篌。
悠悠，南朝风景，看几遍桃红，白了人头。
算刘郎易老，嬴女难留。
三十六宫何在？斜阳外、隐隐离愁。
伤心极，后湖菱蔓，一片渔舟。
次韵履中学士宴集英殿
彭汝砺（宋代）

衮衣玉色殿中央，簪佩参差万翼张。和气每窥天一笑，晬容时见日重光。

九成乐奏蓬山近，百和香焚黼座傍。鱼跃鸟飞应自喜，君仁三倍胜岐昌。
赠休斋沈老丈
葛绍体（宋代）

澉浦东南海面横，惯看潮落又潮生。
嫌渠万里风波险，心地一生平处行。
寄题庄器之招隐楼
张镃（宋代）

得时则为人，此固丈夫志。
生前必功名，说实起后世。
君看禹稷徒，乌有觊望意。
偶然事逢手，势若破竹易。
所以极万代，伟绩不可概。
纷纷务勉强，指日敬声利。
等观今昔为，迷悟由性异。
庄侯海内士，岂特静者类。
深叹末俗竞，懒赴殊科试。
力田抄饭白，结屋傍山翠。
受用已有余，推此更广施。
名楼曰招隐，来者定费弃。
我恨闻命晚，已买城北地。
湖滨林麓幽，市远车马避。
想像辋川宽，庶几盘谷邃。
虽非千步门，肯换一品位。
桃蒸春浪活，桂馥秋风至。
其时思故友，命驾惊昼睡。
堂堂无他言，握手笑相视。
吾侪东西隔，橘枳本同味。
中年各菟裘，要非太早计。
何须并墙居，而后愿始遂。
王半塘世丈枉和爰叠前韵五首 其四
徐绍基（清代）

淩云意气昔年豪，痛饮何须读楚骚。不觉中途憔悴甚，亭名怕说是劳劳。
寄余曙台
李之标（明代）

年来书问半浮沈，岂为云坭隔素心。远望风流人似玉，每凭天外听鸣琴。

三湘露白清秋满，八桂花明别院深。漫道公閒堪拄笏，即看载笔上螭簪。
次韵答邢惇夫
黄庭坚（宋代）

为山不能山，过在一篑止。
渥洼骐驎儿，堕地志千里。
岷江初滥觞，入楚乃无底。
将升圣人堂，道固有廉陛。
邢子好少年，如世有源水。
方求无津涯，不作蛙井喜。
儿中兀老苍，趣造甚奇异。
过阅王公门，袖中有漫刺。
别来阻河山，望远每障袂。
斯文向千载，有志常寡遂。
後生文楚楚，照影若孔翠。
不应太玄草，睎价咸阳市。
雨作枕箪秋，官闲省中睡。
梦不到汉东，茗椀乃为祟。
闻君肺渴减，颇复佳食寐。
读书得新功，来雁寄一字。
唐多令（中秋）
魏了翁（宋代）

轻露濯秋风，新楼插太空。更遭逢、解事天公。为唤羲和驱六马，将杲日、挂帘栊。

日影正沈红。须臾月在东。百万家、乐意融融。民意乐时天亦好，聊与众、一尊同。
解语花
方千里（宋代）

长空淡碧，素魄凝辉，星斗寒相射。凤楼鸳瓦。天风动，冉冉珮环高下。歌清韵雅。对好景、芳樽满把。花雾浓，灯火荧煌，笑语烘兰麝。

千斛明珠照夜。况人如图画，明艳容冶。绣巾香帕。归来路，缓逐杏鞯骄马。笙歌散也。愁万炬、绛莲分谢。更漏残，惊听西楼，吹小梅初罢。
菩萨蛮（回文）
张孝祥（宋代）

白头人笑花间客。客间花笑人头白。年去似流川。川流似去年。老羞何事好。好事何羞老。红袖舞香风。风香舞袖红。
回岭
杨公远（宋代）

梯级因层层步艰，岭头清吹逼人寒。
四边绝壁诗怀壮，一片苍空眼界宽。
何处山坳吞落照，长年石罅喷鸣湍。
支筇对景盘桓久，领略留将作画看。
且莲蓬
李俊民（金朝）

相将去采秋江莲，青房戢戢实且圆。倒靫收菂亦可喜，春笋未且空流涎。

玉井有花开十丈，至今依旧藕如船。试索绿茎不寻藕，与谁共此从巢仙。
同太守游东湖
刘棠（宋代）

兀兀尘编日自迷，怪来春色转芳菲。吹嘘气象湖山远，点缀工夫草木微。

挈榼不辞倾美酒，挥戈宁解住残晖。身闲官冷何欣幸，秉烛长随五马归。
和颜令见寄
韦骧（宋代）

别后经宵各到家，别时岐路两萦斜。相期卮酒重何日，独对秋林浪有花。

攻墨却思同整具，择金犹记共澄沙。语言彷佛如朝暮，但怅暌离似海涯。
雁湖先生揆初在旦某以家藏唐画炽盛光如来像一轴祝先生寿稽首说偈云
程公许（宋代）

十方世界香水海，如微尘数无边亿。诸佛各以本誓愿，遍坐道场作饶益。

稽首两足炽盛光，具有广大神通力。刚风其上罗诸天，日月星宿与梵释。

手持宫殿充妙供，雨香花云作严饰。慈悲为车众宝聚，载以万行波罗蜜。

周游三界一弹指，善行何曾有辙迹。我曾礼足持秘咒，宝绘偶得唐人笔。

素缣一幅几断烂，丹青惨澹古颜色。巍巍趺坐宝莲台，冠佩环趋星拱极。

未论画手入何品，成坏难以有相诘。龙天守护敢不戒，一会灵山俨如昔。

恭惟雁湖老尊宿，佛地位人人不识。偶年与世作依怙，意倦还归弄泉石。

愿持画本祝修龄，往与净名分半席。刀兵之劫遍大地，三界同聚一火宅。

要须开士运悲心，立大津梁拯群溺。岂同小乘专利己，块守空山缚禅寂。

金轮慈光耀今古，愿与我公占寿籍。向来摩顶经授记，坚拂许令亲入室。

夜深急雪欲齐腰，不室岩前好消息。
黄汾阻风
李钟璧（清代）

系缆黄沙几晦明，归心日夜共愁生。客行惯下千猿泪，潮至如愁万马声。

世事久知同木雁，羁怀何处付银筝。倚栏极目占风色，远浦沙昏浪未平。
驾出
欧大任（明代）

凤辇天行处，千官望衮衣。星罗东阙绮，霞绚北郊旂。

虎落多沾翠，鹓班半赐绯。词臣三礼赋，扈从有光辉。
遣兴
陆游（宋代）

失马真成福，移山未必愚。
故园三径废，余俸一钱无。
望道心常渴，观书眼欲枯。
宦游归自好，不必为蓴鲈。
回雁峰
孟洋（明代）

回雁峰高起夕岚，孤舟落日系江潭。
雁知瘴疠愁南渡，逐客明朝路更南。
偈颂一百二十三首
释普度（宋代）

双双把手上高楼，唱拍相从各应酬。
歌鼓散时人尽醉，也无欢喜也无愁。
古诗四首呈刘行简给事丈
庞谦孺（宋代）

人生寄寒暑，销铄如然薪。
但见烈火炎，倏忽糜灰尘。
不过数十改，即已无此身。
岂不甚哀哉，言之为酸辛。
达士易与足，一饱即自促。
遇者运多途，贪婪丧其真。
如此不饮酒，徒为世上人。
虞美人
张振（明代）

春来春去春难住。又送春归去。重门深锁一春闲，闻道牡丹开谢、不曾看。

年年底事情牵惹。何况春归也。倚阑无计数闲愁。

望断一江春水、思悠悠。
郊祀分献星辰二坛有作
倪岳（明代）

西列瑶阶第二班，禜星坛迥费跻攀。心通肸蚃三台上，耳接声歌九奏间。

象纬渐看天外转，銮仪仍候月中还。礼成总慰繁禧集，喜动臣工仰圣颜。
胡伯晖有诗训豚犬辈次韵以广其意
许及之（宋代）

金风著幕惊新秋，银河摇落光飞浮。天籁既息虫声啾，书生白发不解愁。

挑灯夜诵疾于流，人生在勤业箕裘。少不努力进厥修，老将噬脐孰怨尤。

悠悠天壤卑微休，安得独叹命不犹。昔人忘食兼忘忧，何适非学息与游。

道不敢径川不游，朝吟暮讽夜校雠。至理渐渍如膏油，好处心会非力求。

不特祇为科第谋，正使积书如邺侯。手尚不触读岂周，张口云雾正自羞。

学与不学人焉廋，汝曹曾念及此不。贤师学到无全牛，乃翁为汝相延留。

一官为援乏蚍蝣，欲糊汝口违松楸。敢辞折腰向督邮，赋归无地堪耕收。

勉旃汲古到索丘，困来时复揩双眸。
初冬
刘克庄（宋代）

晴窗蚤觉爱朝曦，竹外秋声渐作威。
命仆安排新暖阁，呼童熨帖旧寒衣。
叶浮嫩绿酒初熟，橙切香黄蟹正肥。
蓉菊满园皆可羡，赏心从此莫相违。
西江月 木渎舟中同石瞿分题赋灵岩古迹
郑文焯（清代）

怊怅故宫花草，春风细步香迷。翠沟愁入越来溪。

一箭五湖波起。

采采空闻流水，芳心早逐鸱夷。漂花若到若耶西。

羞见浣纱邻里。
迓辨老
李处权（宋代）

琳宫尚记昔年游，扑面杨花晚不收。
自倚钓鱼终悟主，谁知射虎不封侯。
江湖已恨长为客，风雨何须横作秋。
未见故人心已醉，更拚十日为君留。
杂诗二十七首 其四
曹勋（宋代）

远水兼天冷暮云，惊风脱叶静逾闻。蒲团宴坐都无事，只有山垆供夕熏。
赠黄积中之郴州教
方献夫（明代）

诗兴因君酒兴赊，且将诗酒忘年华。眼前好景看新月，墙角残梅自落花。

千古风流思泽畔，三春桃李望江涯。杏坛莫奏虞妃曲，湘水秋风日易斜。
虞部刘员外约游金明光以贱事失期刘惠诗见嘲
司马光（宋代）

丝管嘈嘈耳不分，绮罗杂沓自成春。
不唯汉帝昆明小，更觉唐家曲水贫。
题阎才元喜雪堂
叶适（宋代）

平压龙山五尺危，堕鸢何处避阴威。
渐令融罢春泥软，麦浪黏天燕子飞。
晚登江楼有怀
李嘉祐（唐代）

独坐南楼佳兴新，青山绿水共为邻。
爽气遥分隔浦岫，斜光偏照渡江人。
心闲鸥鸟时相近，事简鱼竿私自亲。
只忆帝京不可到，秋琴一弄欲沾巾。
自咏闲适
陆游（宋代）

残年邻曲幸相依，真似辽天老鹤归。
荷浦未疏鱼正美，豆畦欲暗雉初肥。
款门路近时看竹，送酒人多不典衣。
最喜夕阳闲望处，数家垣屋锁烟霏。
书怀
沈炯（南北朝）

七度长江向石头，依然踪迹半沉浮。草玄字字翻成白，刻棘年年未类猴。

老我也曾磨铁砚，古人先已敝貂裘。从兹万里堪乘兴，浩荡难驯似野鸥。
余倅琼郑宰仁和俱以不为言者所容去官控诉次相慰释
曾丰（宋代）

苏子似韩公，斗牛身命宫。酿成三黜累，赢得四愁工。

自分宁濒死，相期勿滥穷。安知天定处，不少假其衷。
黄蘖归途以碧潭清皎洁为韵分得碧字真歇泛舟
李弥逊（宋代）

苦为扪萝行，正坐爱山癖。
振衣云中树，洗耳泉上石。
稍寻优钵林，偶旁瞿昙宅。
溪横走羊肠，山转回龙脊。
两难伴搘筇，二老共飞锡。
望迷落叶秋，坐断蒲团夕。
云归绕窗明，香尽出檐碧。
希声发岩窦，妙观生墙壁。
尘缘苦椎板，胜事成今昔。
离家月垂钩，归路月挂璧。
师今一帆轻，我向百里役。
船了罢持桡，赵州行蓦直。
四体美人四首 其二 背立
郑允端（元代）

宫样新妆剩宝衣，背人鹄立好腰肢。杜陵饥客长安道，隔水临花乍见时。
菩萨蛮 即事二首 其一
史惟圆（清代）

锦檐茸帽婆焦顶。堆金织翠攒花领。蔽膝绣鸳鸯。双环腰带长。

花香薰半臂。红颊凝烟醉。轻薄不成顽。调笙半日閒。
赠道上人
王之道（宋代）

道人知我过山来，旋扫蓬门对水开。
惟有温菘荐樽俎，一畦疏绿隐蒿莱。
述酒
陶渊明（魏晋）

重离照南陆，鸣鸟声相闻；
秋草虽未黄，融风久已分。
素砾皛修虽，南岳无馀云。
豫章抗高门，重华固灵坟。
流泪抱中叹，倾耳听司晨。
神州献嘉粟，西灵为我驯。
诸梁董师旅，芊胜丧其身。
山阳归下国，成名犹不勤。
卜生善斯牧，安乐不为君。
平王去旧京，峡中纳遗薰。
双阳甫云育，三趾显奇文。
王子爱清吹，日中翔河汾。
朱公练九齿，闲居离世纷。
峨峨西岭内，偃息常所亲。
天容自永固，彭殇非等伦。
戏题四老堂十首 其十
张守（宋代）

商岭偷生计已疏，橘中乐事亦区区。洛阳耆旧今黄壤，会有人传四老图。
水龙吟
陈维崧（清代）

三生石上精灵，依稀认得重来路。终南山下，淩波池畔，红泉绿路。

水国前缘，绡官閒话，冷风酸雨。记耕烟跋浪，扬鬐溅沫，夜碧落，朝悬圃。

一自甘泉献赋。谪红尘、此间殊误。铁笛沧洲，骊珠楼馆，几回惊寤。

太液鲸红，玉河蜃黑，旧游何处。正霜天万斛，西风隐隐，有银涛怒。
游滴水岩
林士元（明代）

露磴盘纡郁万岑，碧山飞映翠华临。鳌飞玉栋浮云烂，鹊隐琼岩封雪深。

石顶有泉时滴滴，洞门无日昼阴阴。簿书多暇偏乘兴，潦倒尊中月满簪。
呈闾丘四舅二首
赵蕃（宋代）

忆昨都城见，于今岁月长。
中间各忧患，重对两悲凉。
课最舅材显，诗穷甥鬓苍。
相逢又相别，客路况冰霜。
摸鱼儿
韦居安（宋代）

绕苕城、水平坡渺，双明遥睇无际。就中惟有鱼湾好，占得西关佳致。杨柳外、羡泛宅浮家，当日元真子。溪山信美。叹陈迹犹存，前贤已往，谁会景中意。

萧闲甚，筑屋三间近水。汀洲香泛兰芷。清风明月知多少，肯滞软红尘里。垂钓饵。这春水生时，胜有桃花鳜。烦襟净洗。待办取轻蓑，来分半席，相对弄清泚。
念奴娇 同理臣、半塘观荷苇湾，用白石韵
朱祖谋（清代）

采香梦醒，涉江人、不是年时吟侣。娖队鸳鸯偷眼下，狼藉花无重数。

锦溆风多，珠房凉重，那更连天雨。江南多恨，老仙休唱愁句。

薄暮。隔岸争翻，田田新曲，断送箫声去。一镜闹红谁管得，凄入笛船烟浦。

罗扇单寒，朱阑憔悴，莫办移家住。残蝉无赖，日斜嘶断归路。
杂曲歌辞 其五
高适（唐代）

幽州多骑射，结发重横行。一朝事将军，出入有声名。

纷纷猎秋草，相向角弓鸣。
虞美人
文珏（宋代）

歌唇乍启尘飞处。翠叶轻轻举。似通舞态逞妖容。嫩条纤丽玉玲珑。怯秋风。

虞姬珠碎兵戈里。莫认埋魂地。只应遗恨寄芳丛。露和清泪湿轻红。古今同。
扇子诗
李石（宋代）

竹影千林一族，此中孝子门家。
释老曾经抱送，诗书便是生涯。
叙州
陆游（宋代）

楚柂吴樯又远游，浣花行乐梦西州。
千寻铁锁远堪恨，空锁长江不锁愁！
和子厚弟九日登魏文振亭园七首
王之道（宋代）

一龛灯火夜凄清，壁下秋虫断续声。
细把新诗等风味，易牙元不乱淄渑。
西江月·甘露醴泉天降
夏元鼎（宋代）

甘露醴泉天降，琼浆玉液仙方。

一壶馥郁喷天香。麹蘖人间怎酿。

要使周天火候，不应错认风光。

浮沈清浊自斟量。日醉蓬莱方丈。
和江左司
许景衡（宋代）

新麦纷纷落硙时，旋看片片作银丝。先生自足醍醐味，恻隐犹怜稚子饥。
南乡子 尹先之索净圆子词
赵师侠（宋代）

元夜景尤殊。万斛金莲照九衢。锤拍豉汤都卖得，争如。

甘露杯锤万颗珠。

应是著工夫。脑麝浓薰费小厨。不比七夕黄蜡做，知无。

要底圆儿糖上浮。
舟次清口 其一
黄裳（宋代）

海岱东西六转春，投閒休说去思人。此方缘尽回头处，别有仙源可出尘。
翠光亭
滕宗谅（宋代）

千古江山好树新，翠光亭上一伤春。
碧波无尽愁无尽，留与今人复后人。
书怀简刘大 其一
王恭（明代）

客庭风雨似秋天，转忆浮生事渺然。病发到来同落叶，故园归去是何年。

凄凉尘梦遥钟外，迢递乡心夕鸟边。萍水不堪流浪远，此行偏动故人怜。
清凉礼先师遗像
释绍昙（宋代）

白云迷谷雪铺阶，老倒清凉眼著沙。若问普通年远事，三千里外摘杨花。
中兴一旅文武遗臣欲尽制乙未闻感叹有作
郭之奇（明代）

七载空思鹿野芩，九天谁听鹤皋音。周家八士季为马，鲁国元侯伯是禽。

几见夔龙堪再命，漫言罴虎未全任。何时一网收麟凤，蝣羽鹈梁莫浪歆。
十八日上寿退赐坐十九日贡院锡宴二十一日紫
魏了翁（宋代）

蹴鞠寻潼列广庭，吹丝按竹布前荣。
卿郎杂殿常无见，只听时时万岁声。
春日偶作
温庭筠（唐代）

西园一曲艳阳歌，扰扰车尘负薜萝。
自欲放怀犹未得，不知经世竟如何？
夜闻猛雨判花尽，寒恋重衾觉梦多。
钓渚别来应更好，春风还为起微波。
送朱十翁
宋祁（宋代）

手把临涡酒，人归如梦城。
何言一欢笑，便作两离情。
园树丹蕤老，家山钿髻明。
不妨还轸促，芝崦趁春耕。
饮李氏园三首
黄庭坚（宋代）

小摘来禽兴未厌，蔬畦经雨绿纤纤。
坐分紫石蒲萄下，不怕龙须罥帽檐。
何村八景 其八 隔田耕隐
吴琏（明代）

耕业丰隆德望尊，畜牛羊并察鸡豚。一犁春雨连年足，堆架遗书暇日观。

鲁朴冠裳人楚楚，青苍松竹景漫漫。儿孙继显传清白，仕宦家成礼义门。
水调歌头
佚名（元代）

五行不到处，一气未生前。清光赫赫，无何乡里独超然。

日月岂能照鉴，天地不能包裹，晃朗妙无边。赖有竹涧水，却向世人传。

杳兮冥，恍兮惚，湛兮然。这些消息，浑身是口也难诠。

截断千差歧路，屏除万般机巧，缆住钓鱼船。往事都休问，静坐一炉烟。
赠柳三解
晁说之（宋代）

桃李那知杨柳恨，故时风雨不依依。
自从彭泽无人後，青眼虽开心事非。
视田五首赠八弟无斁
晁补之（宋代）

薄游废家务，待子营糗粮。
庄奴不入租，报我田久荒。
凌矜马到门，硉兀牛卧场。
立苗苍耳根，此策殊未长。
因读梅圣俞六鹤诗或令余别赋之 警露
洪刍（宋代）

皎皎蟾桂明，耿耿星斗烂。清梦时时惊，零露滴霄汉。

伟哉仙人骑，从来知夜半。
寄诗（一作绝微之）
崔莺莺（唐代）

自从销瘦减容光，万转千回懒下床。

不为傍人羞不起，为郎憔悴却羞郎。
放怀 其一
孙元衡（清代）

青云写我心，天宇非不远。六合户牖间，虚空万象偃。

室中无一事，閒门可常键。辫发欢晨梳，编书辍朝饭。

风篁箨鸣阶，雨蕙箭盈畹。壶觞非所恋，吟啸不知晚。

岂无尘事牵，暂去暮当返。嗟彼杞国人，曲肱徒缱绻。
山居诗
释延寿（宋代）

何如深谷一遗人，宴坐经行不累身。
废宅可嗟频换主，凋丛愁见几回春。
尖尖石笑烟笼碧，点点苔钱雨先新。
堪笑古人非我意，居山多是避强秦。
送丽酒丽橙与秀实御史
阎长言（金朝）

骢马朝回画閤深，遥知春意领梅心。丽橙娇软丽樽小，聊助风流对浅斟。
忆父二首 其二
宋凌云（清代）

欲归未得怅空囊，儿女相思泪数行。苦忆寝门双白鬓，朝朝扶杖倚闾望。
晚集城楼
孔平仲（宋代）

高楼百尺修木尾，对面南山翠相倚。凭栏谈笑青云里，秋标摩空日色死。

海风萧萧东万里，吹襟洗鬓清如水。下视黄埃浊波起，车马纷纭只蝼蚁。
对镜辞
张侃（宋代）

古人对镜辞，率是年纪老。出言反成悲，未免耿成抱。

间有少年人，对镜默祈祷。第一早功名，第二多寿考。

第三欲富贵，满屋贮珠宝。此心机械生，此身晨夕恼。

用一每藏九，终焉乖至道。目为守钱虏，名字亦可保。

不见王夷甫，举去忘稽考。我今对镜别，有酒便为好。

欲醉未醉间，浩歌出晴昊。荷花解人心，风前互倾倒。
沁园春·禀气之中
冯取洽（宋代）

禀气之中，具圣之和，生逢令辰。逄三春仲月，方才破二，百年大齐，恰则平分。立玉林深，散花庵小，中有然自在身。诗何似，似苏州闲远，庾府清新。

青鞋布袜乌巾。试勇往蓉溪一问津。有心香一瓣，心声一阕，更携阿艾，同寿灵椿。劫劫长存，生生不息，宁极深根秋又春。聊添我，作风流二老，岁岁寻盟。
猛虎行
李白（唐代）

朝作猛虎行，暮作猛虎吟。
肠断非关陇头水，泪下不为雍门琴。
非旗缤纷两河道，战鼓惊山欲倾倒。
秦人半作燕地囚，胡马翻衔洛阳草。
一输一失关下兵，朝降夕叛幽蓟城。
巨鳌未斩海水动，鱼龙奔走安得宁。
颇似楚汉时，翻覆无定止。
朝过博浪沙，暮入淮阴市。
张良未遇韩信贫，刘项存亡在两臣。
暂到下邳受兵略，来投漂母作主人。
贤哲栖栖古如此，今时亦弃青云士。
有策不敢犯龙鳞，窜身南国避胡尘。
宝书长剑挂高阁，金鞍骏马散故人。
昨日方为宣城客，掣铃交通二千石。
有时六博快壮心，绕床三匝呼一掷。
楚人每道张旭奇，心藏风云世莫知。
三吴邦伯多顾盼，四海雄侠皆相推。
萧曹曾作沛中吏，攀龙附凤当有时。
溧阳酒楼三月春，杨花漠漠愁杀人。
胡人绿眼吹玉笛，吴歌白纻飞梁尘。
丈夫相见且为乐，槌牛挝鼓会众宾。
我从此去钓东海，得鱼笑寄情相亲。
秋日武陵客舍写怀 其一
陈寿（明代）

功业难成自可嗟，那堪旅食向天涯。
沧江断雁惊秋思，青镜流年感物华。
落日丹枫愁里树，故园黄菊梦中花。
悠悠归计何时定，独对西湖苦忆家。
早饭干溪盖干吉故居也
陆游（宋代）

剑外归来席未温，南征浩荡信乾坤。
峰回内史曾游地，竹暗仙人旧隐村。
白发孤翁鉏麦垄，茜裙小妇闯篱门。
行行莫动乡关念，身似流槎岂有根。
首夏山中行吟
祝允明（明代）

梅子青，梅子黄，菜肥麦熟养蚕忙。
山僧过岭看茶老，村女当垆煮酒香。
再和
刘克庄（宋代）

依本文章趁韵诗，暮年深不愿人知。
退闲时有宾留刺，挛痹难为长折枝。
蚓窍声微羞入社，鸦涂札恶懒临池。
僧谈石竺山幽胜，拟执驴鞭挟册随。
送神迎神作
郑用锡（清代）

阊阖鹓班玉笋联，如何诸佛亦朝天？云车风马家家送，卯酒辛盘度度虔。

乞奏绿章香一缕，拈投杯珓酒当筵。邮程计汝无多日，只在新年接旧年。
咏鹤 其二
陈士荣（清代）

九皋云净紫烟生，磊落低昂各有情。忽讶泬寥天万里，乍听清唳月三更。

依依同警商秋露，寂寂还传羽客笙。此日声闻应更远，漫怜吴市一时倾。
题梅图次胡龙臣韵
胡奎（元代）

梁园宾客看花处，锦障围满花满树。一朝池馆彩云空，可恨留满满不住。

岂若孤山雪后花，年年开向老逋家。自信贞心同铁石，肯随凡卉混尘沙。

明月半窗閒徙倚，展画看诗思无已。华表千年鹤不归，霜花满地天如水。
句
陈从古（宋代）

半夜打篷风雨恶，平明已失系船痕。
宋泰始歌舞曲十二首 其八 龙跃大雅
佚名（隋代）

龙跃戎府，玉耀蕃宫。岁淹豫野，玺属嫔中。江波澈映，石柏开文。

观毓花蕊，楼凝景云。白乌三获，甘液再呈。嘉穟表沃，连理协成。

德充动物，道积通神。宋业允大，灵瑞方臻。
伤张玖秀才
唐求（唐代）

铜梁剑阁几区区，十上探珠不见珠。卞玉影沈沙草暗，

骅骝声断陇城孤。入关词客秋怀友，出户孀妻晓望夫。

吴水楚山千万里，旅魂归到故乡无。
清辉阁
范纯仁（宋代）

使寄东南重，提封旧国雄。江山归汉节，栋宇压吴宫。

隐几群峰近，穿梧一径通。竹阴摇槛翠，桥影落溪红。

响迸荷心雨，凉生水面风。澄清多暇日，尊酒喜时同。
春日
陆游（宋代）

桃花轻薄柳花狂，蛱蝶翩翩燕子忙。
惟有龟堂无一事，闭门白日不胜长。
贺刘克柔正郎严慈俱七十有五以人生七十古来稀为韵七首 其一
苏仲（明代）

椿灵彭翁气象，萱秀王母精神。正喜天开寿域，端为世外稀人。
赋得骐骥长鸣
陈去疾（唐代）

骐骥忻知己，嘶鸣忽异常。积悲摅怨抑，一举彻穹苍。

迹类三年鸟，心驰五达庄。何言从蹇踬，今日逐腾骧。

牛皂休维絷，天衢恣陆梁。向非逢伯乐，谁足见其长。
庚戍正月三，约同舍游西湖十首
杨万里（宋代）

补种杉松迳已成，泥乾尘净正堪行。
草芽并作伤心碧，只欠先生屐子声。
萧闲堂读书用樊榭城西读书杂兴韵寄示立斋二弟 其二
沈世良（清代）

极天鸿雁怆离群，第五名曾汐社闻。狂客长瑜原善谑，酒人孙楚早能军。

对床旧约愁听雨，异地思亲独望云。难得读书行万里，故山猿鹤莫移文。
寄题傅氏吾一斋
揭傒斯（元代）

众流俱到海，万籁各还虚。寂寞空山里，高斋独掩书。
凤凰山
曹豳（宋代）

凤去寥寥今几年，至今人唤凤凰山。
只愁有凤无人识，却指凡禽误世间。
送故人赴循州司理
唐庚（宋代）

溪入尉佗宫，撑舟阁复通。梅花吴驿外，萍实楚谣东。

方策他时执，圜扉到日空。天涯一杯酒，叙别意无穷。
句
孙偓（唐代）

好是步虚明月夜，瑞炉蜚下醮坛前。（见《玉堂闲话》）
演雅
汪韶（宋代）

蜾蠃尧舜父子，鸿雁鲁卫弟兄。
斗蚁滕薛争长，狎鸥晋郑寻盟。
少年走马行
释文珦（宋代）

少年走马去如飞，大笑吾衰行走迟。
吾同君健应无日，君似吾衰定有时。
乌兔交驰犹急传，能令海水桑田变。
物之大者尚难常，何况百年如迅电。
要知此语非相诬，更当持以问麻姑。
奚柏轩李西崖许松溪三君子枉过张氏园
杨慎（明代）

海上群仙贯月槎，辟疆园里踏晴沙。芊绵薙草开三径，窈窕穿林似两家。

戛玉敲金君子竹，长红小白女郎花。流年不用惊华发，良会何辞醉紫霞。
细君崔氏哀辞二首 其二
王恽（元代）

兰枯蕙槁不禁风，一夕吹香入殡宫。把酒试浇桥下水，不容将恨到湘东。
题山驿新桐花
崔橹（唐代）

雨馀烟腻暖香浮，影暗斜阳古驿楼。丹凤总巢阿阁去，

紫花空映楚云愁。堪怜翠盖奇于画，更惜芳庭冷似秋。

长日老春看落尽，野禽闲哢碧悠悠。
和孔纯老按属邑六首
王之道（宋代）

客里宵寒梦易醒，起看残月照窗明。
招提正在山多处，过雨流泉碎玉鸣。
和户部侍郎省中晚归
姚合（唐代）

寒日南宫晚，闲吟半醉归。位高行路静，诗好和人稀。

古树苔文匝，遥峰雪色微。宁知逢彩笔，寂寞有光辉。
幕中春日
魏际瑞（明代）

细柳春高苑树低，军门无事日长时。风吹桃李沾裘带，影动旌长落砚池。

别有参军能说剑，何人退贼解题诗。唐朝杜牧明徐渭，文采风流洵可儿。
宫词
张公庠（宋代）

月华浮动上阶棱，侍宴归来掩绣屏。
子夜酒醒兰烛暗，碧纱窗外度流萤。
寄生槐
欧阳修（宋代）

桧惟凌云材，槐实凡木贱。
奈何柔脆质，累此孤高干。
龙鳞老柔柔，鼠耳光粲粲。
因缘初莫原，感吒徒自叹。
偷生由附托，得势争◇蒨。
方其荣盛时，曾莫见真◇。
欲知穷悴节，宜试以霜霰。
萌芽起微◇，辨别乖先见。
剪除初非难，长养遂成患。
虽然根性殊，常恐枝叶仕乱。
惟应植者深，幸不习而变。
含容固有害，剿绝须明断。
惟当审斤斧，去恶无伤善。
竹木幽禽
曹义（明代）

落叶平林远墅空，疏篁枯木自成丛。不知何处飞来鸟，独立人呼十二红。
早春
司马光（宋代）

璿霄转斗车，春意逼梅花。
熟寐侵街鼓，闲情到酒家。
晴阳浮地末，寒色敛天涯。
归雁空余迹，朝来印浦沙。
安乐窝中吟 其十三
邵雍（宋代）

安乐窝中虽不拘，不拘终不失吾儒。轻醇酒用小盏饮，豪壮诗将大字书。

花木暄妍春雨后，山川澄净九秋馀。闲中意思长多少，无忝人间一丈夫。
雪晴
张耒（宋代）

荒园雪晴愁径滑，湿柴坚坐恋炉红。
寒香委地梅无赖，嫩坼抽炉麦有功。
瘴疠潜消人气乐，丰登定慰客途穷。
暖寒破闷功无敌，赖有尊中腊酒醲。
春晚行乐四首
白玉蟾（宋代）

晓雨初收翠霭浓，此番二十四番风。
忽惊春暮翻为雪，乃是杨花飞满空。
凌烟嶂
冯安上（宋代）

南山山下多佳石，过眼欣逢诗思得。最怜小嶂隔窗前，透出烟光露秋碧。
句
陆翚（唐代）

三尺寒光冰在手，一张弓势月当心。岩下光阴生户牗，涧边形势入池台。

孤帆影入江烟尽，百舌声流浦树新。
初度谩成
蔡渊（宋代）

揆予初度又今时，老桂吹香满翠微。
回首六千馀里外，惊心四翠九年非。
闲寻旧藁黏吟卷，怕损团花理战衣。
一饭君恩何以报，貔貅按堵马秋肥。
清平乐（赠教坊乐师）
刘埙（宋代）

铿金戛玉。弹就神仙曲。铁拨鶤弦清更熟。新腔浑胜俗。

教坊尽道名师。声华都处俱知。指日内前宣唤，云韶独步丹墀。
点绛唇 世传水月观音词，徐师川恶其鄙俗，戏作一首似之 其一
向子諲（宋代）

冰雪肌肤，靓妆喜作梅花面。寄情高远。不与凡尘染。

玉立峰前，闲把经珠转。秋风便。雾收云卷。水月光中见。
满庭芳·堠雪翻鸦
纳兰性德（清代）

堠雪翻鸦，河冰跃马，惊风吹度龙堆。阴磷夜泣，此景总堪悲。待向中宵起舞，无人处、那有村鸡。只应是，金笳暗拍，一样泪沾衣。
须知今古事，棋枰胜负，翻覆如斯。叹纷纷蛮触，回首成非。剩得几行青史，斜阳下、断碣残碑。年华共，混同江水，流去几时回。
上苏子瞻
释仲渊（宋代）

文章落落昌黎老，风物萧萧李谪仙。
二子本来为独擅，使君才力已双全。
秋晚偶成二首
杨时（宋代）

纤纤晚雨洗秋容，庭树萧然策策风。
万籁自鸣群物外，四时长策不言中。
坐临流水襟怀冷，卧对浮云世虑空。
寂寞一廛吾自适，客嘲从更议扬雄。
巩洛道中
薛瑄（明代）

嵩高云气晚嵯峨，清洛西风咽急波。
水色山光浑似旧，汉家陵墓夕阳多。
相国广平文简程公挽歌二首
司马光（宋代）

帝诰封泥紫，皇坟杀简青。
坐谈安玉壘，专对讋龙庭。
黼黻昭文理，冰霜莹典刑。
英灵人箕尾，终古作天星。
自竿涧岭鳌鱼沟至古北口作
王翼孙（清代）

雄关古北从来险，此日经临转觉平。竿涧盘旋乘月过，鱼沟曲折溯风行。

隔山老树连云暗，满涧春冰带水鸣。回首从官皆下马，笑他输与瘦书生。
小楼雨中
高翥（宋代）

长安市上僦楼居，闲裹身心尽自如。
十日雨声春对酒，一窗镫影夜观书。
茶经未展愁先醒，芭录才看病已除。
所欠短檐晴景好，拆桐花月共扶疏。
石其人
冯椿（明代）

才名惊世在名山，山在其人方寸间。不是其人身不出，白云深闭九重关。
题寒光雪嶂图
陈造（宋代）

曀寒流覆绝壁，君才得想像间。输我一庵渔浦，雪中真看江山。
次韵和答斯远入城见迎诗
赵蕃（宋代）

四海岂不广，一身何所归。
倦游成白首，知已固黄扉。
愧我尚斗食，如君犹褐衣。
长年恨相远，晚岁得相依。
西江月
谢逸（宋代）

木末谁攀新萼，雪消自种前庭。莫嫌开过尚盈盈。似待诗人醉咏。

霜后最添妍丽，风中更觉娉婷。影摇溪水一湾清。妆罢晓临鸾镜。
赵师雄梅阴乍觉三首 其一
黎景义（明代）

邂逅松林倒绿樽，艳霜娇月倚黄昏。引商嘹喨和清籁，集羽翩跹露短袢。

醉后有情聆丽语，醒来无路觅芳魂。寒天欲曙花如雪，惆怅罗浮山下村。
和英州太守何智翁次韵冯仲礼麻江桥
郑侠（宋代）

一带危桥接市廛，春成冬坏几多年。
谁驱巨石如填海，化作长虹下饮川。
白水晓寒孤洞杳，红灯夜午万珠连。
清风明月如堪买，且问如今直几钱。
蟠鳌孙通直挽诗
魏了翁（宋代）

趋义古君子，辞荣真丈夫。
泽车款段马，古锦小奚奴。
老树檠苍干，修庭拥碧梧。
发潜无巨笔，斜月照龟趺。
九月十八日离魏都寄内二首 其一
刘摰（宋代）

南鸿无计与同飞，鸿翼翩翩我马迟。若过平台寄家信，为言今日是归期。
五月四日与同僚南楼观竞渡因成小诗四首明日同行可元章登楼又成五首 其三
王十朋（宋代）

鄱阳夔子两端午，去岁人如今岁人。直是吴头来蜀尾，子规声里吊灵均。
和叶宋英三绝句
陈杰（宋代）

千里论诗半语无，出门濠上子知鱼。
寒潭潦尽水归壑，落日山明人荷锄。
倪峰避难
陈著（宋代）

衰年踏险行，五贼太无情。
落叶滑霜路，空山生夜声。
相携德耀隐，几丧卜商明。
归计未为是，时时心自惊。
石头城
刘敞（宋代）

石头非人力，翠壁百仞高。上盘巉岩云，下激涌涌涛。

攀跻猿猱苦，游涌鱼鳖劳。乃知百万师，未易损一毛。

混茫有开凿，形势岂一朝。太古至德世，斯民各逍遥。

艰难非所婴，秦汉仍寂寥。发挥自孙氏，力控刘与曹。

基业何崔巍，谋谟亦雄豪。龙蟠与虎踞，势足万古牢。

德义苟不修，忽焉亡其操。缤纷不一姓，气象何萧条。

往者游猎区，尽为黍稷苗。前事不可忘，后来鉴孔昭。

客行倦烦促，胜槩惬所遭。眇然抱幽想，慷慨成郁陶。

古人若腾波，逝者日已滔。壮观谁与论，悠悠背行舠。
春季开无畏灵塔祈雨至夏初霶洽
宋庠（宋代）

春晦西峰雁塔开，香云清梵彻昭回。
初疑咒钵降龙出，终似军持注水来。
百穀根茎流慧润。四郊氛祲卷暘灾。
守臣无状均灵贶，如验元非赞变才。
过表湖逢彭奇山
罗公升（宋代）

入眼溪山亦世情，故人无复旧家声。
卖刀未得逢龚遂，置体那知为穆生。
相鼠聊为庆封赠，巨牛应待老瞒烹。
倘无听雨连床乐，惭愧先□冒暑行。
和答钱宫声见怀
许虬（清代）

吴阊惜别雁书稀，春树春江雨色微。游子谁怜亲渐老，无家止有国堪依。

青萍啸夜中原在，白日流空两鬓非。还忆长安同跃马，极边樵悴揽征衣。
送元待制出牧福唐
司马光（宋代）

瓯越东南美，田肥果稼饶。
部乌新赐绶，重过旧题桥。
食足奸回熄，风移狱犴销。
长才报政速，铃阁日逍遥。
次韵江司兵寄示所和赵司录相从饮解嘲之句
程俱（宋代）

卜居林塘静，禽鱼乐融融。阳和一披拂，照烂黼绣工。

柔条罥繁枝，幽香来晚风。谁谓武陵远，临清千树红。

俯仰村郭间，从容圣贤中。暮见月圆缺，馀光入疏栊。

朝乘日车作，坐守四壁空。遥想赵与江，屈身薄书丛。

正类鹳雀碧，未为覆盆烘。禄隐寄簪笏，神游在方蓬。

时时望西山，把酒一笑同。茗碗倾石鼎，山蔬出筠笼。

不妨问中圣，何暇赋恼公。赵子五车腹，春秋富终童。

居然出其类，俨如黄发翁。江子事超旷，町畦漫无封。

但见磊砢姿，温温若春浓。人生迭相笑，伧父嘲吴侬。

鸱夷与井瓶，忧乐殊初终。且当从所好，迂辔若为容。
灵济桥语
释印肃（宋代）

此渡若非桥，不放众生过。
过去现在佛，并西来达磨。
皆是接群现。直指人这个。
如今人不知，颠倒成患祸。
坚执有为功，善恶争扬播。
学道不识心，所以尘不破。
若悟即本心，永劫无退堕。
说法非干舌，山河大地和。
行脚不曾移。举步无空过。
如斯妙性空，方与人担荷。
大用这无心，非福亦非祸。
於中无妄作，不异阿弥陀。
法界无别物，一菩提为座。
修桥布路为含灵，转凡成圣如行货。
游戏菩提谁得知，只恐现情却放过。
大丈夫，莫放过，
提起眉毛来继和。大家拍手渡桥来，
方笑普庵只这个。咄，
开口全音只我闻，桃花含笑乱纷纷。
心非遍界真成妄，意净情忘法法真。
宿山院
释智圆（宋代）

一宿无尘境，相留静话长。
秋声归古木，月色满空廊。
岚气侵衣润，溪泉漱齿凉。
终期整缾锡，来此掩闲房。
菩萨蛮·越城晚眺
刘基（明代）

西风吹散云头雨，斜阳却照天边树。树色荡湖波，波光艳绮罗。
边鸿何处起，点点残霞里。月上海门山，山河莽苍间。
满江红·唐宋诸公
汪莘（宋代）

唐宋诸公，谁道得、梅花亲切。到和靖、先生诗出，古人俱拙。写照和分清浅水，传神初付黄昏月。尽後来、作者斗尖新，仍重叠。离不得，春和腊。少不得，烟和雪。更茅檐低亚，竹篱轻折。何事西邻春得入，还如东阁人伤别。总输他、树下作僧来，离言说。
白云峰
杨蟠（宋代）

万顷田间雨，多从顶上生。
野人犹不足，常拟凿为平。
听航船歌十首
方回（元代）

南姚村打北姚村，鬼哭谁怜枉死魂。
争似梢工留口吃，秀州城外鸭馄饨。
岁莫送正仲还雁苍
舒岳祥（宋代）

岁穷终有别，人老得无愁。
眼看书先废，材衰句懒酬。
计年知晚易，论学愧东丘。
欲就宁川志，开春与子谋。
正月
赵璜（明代）

正月今朝半，阳台信未回。水芹寒不食，山杏雨应开。

世网留三宿，真源寄一杯。因声谢猿鸟，岁晏会归来。
土人池中有新荷戴钱而出者少稷明远相率赋诗
韩元吉（宋代）

君不见紫髯将军射无敌，志目中眉犹动色。
晚年惊见卖油翁，一线空钱曾不失。
人言手熟会当尔，世事由来真一剧。
纷纷刻楮枝已穷，厌看人力须开工。
湘妃抚掌汉女笑，为我试手冯夷宫。
芙蕖生叶不自展，胡为正在阿堵中。
青铜翠羽光相映，莫遣游鱼动荷柄。
芳心满眼谁得知，坐使诗人发嘲咏。
我言差涩囊久空，井中飞蚨那得逢。
不如青鸭为衔去，賸买明月酬清风。
梅花二十首 其九
张道洽（宋代）

行尽荒林一径苔，竹稍深处数枝开。绝知南雪羞相并，欲嫁东风耻自媒。

无主野桥随月管，有根寒谷也春回。醉馀不睡庭前地，只恐忽吹花落来。
中秋席上
韩琦（宋代）

去年西洛过中秋，正怯清光刺病眸。此夜北都逢好月，喜延嘉客上高楼。

真居自与风尘绝，雅句须穷造化搜。但引流霞歌白雪，岂殊身在广寒游。
汎湖
严粲（宋代）

四边天共水漫漫，身在鸿濛缥渺间。忽见浮空青一抹，舟中人说是湖山。
秋日游鹊华两山
耿玉函（清代）

鹊华两点暮云中，缭绕秋光望不穷。几缕晴烟遮欲断，半沈林表半浮空。
丁未礼部贡院监门次张伯子判院韵兼简正甫判
虞俦（宋代）

金门误喜缀朝班，犹自尘劳债未还。
晓漏惊催门外鹄，春蚕空想管中斑。
群公神遇无全目，老我旁观只汗颜。
安得仙人修月斧，与君携手到中间。
忆旧
方氏（明代）

一别江潭月几圆，相怜人面不如前。
依稀旧日芳菲在，秋雨梧桐十二年。
马上成春雪二阕 其二
韩琦（宋代）

晓来飞雪抑香芽，料峭轻寒特地加。青帝似矜春意早，更妆新萼与梅花。
沁园春 池上钓鱼同人分作
刘琬怀（清代）

不著烟蓑，小坐溪边，持竿自由。破青萍万点，锦鳞作对，翠蘅几片，银沫喷沤。

立上蜻蜓，掠过燕子，镜面波平漾直钩。须相待、翣时连贯，绕涧深游。

濠梁乐意成愁。听唼唼、无声动碧流。笑富贵鸂畔，千秋避迹，淮阴台下，一旦封侯。

香饵频添，垂丝稳宕，浪影圆时双尾投。居然得、胜临渊暗羡，缘木长求。
新秋药名两首
洪咨夔（宋代）

两眼旋花雪点须，鑽头故纸枉工夫。
倦怀懒附子公椟，闲性熟谙摩诘图。
枝拂云香行到桂，叶随风舞又催梧。
乘槎欲到空青问，织女牵牛事有无。
清平乐
冯延巳（五代）

深冬寒月，庭户凝霜雪。风雁过时魂断绝，塞管数声呜咽¤

披衣独立披香，流苏乱结愁肠。往事总堪惆怅，

前欢休更思量。

雨晴烟晚，绿水新池满。双燕飞来垂柳院，小阁画帘高卷¤

黄昏独倚朱阑，西南新月眉弯。砌下落花风起，

罗衣特地春寒。

西园春早，夹径抽新草。冰散漪澜生碧沼，寒在梅花先老¤

与君同饮金杯，饮馀相取徘徊。次第小桃将发，

轩车莫厌频来。
送马少卿知襄州
梅尧臣（宋代）

荆州太守随车雨，昨夜云从岘首生。
候吏莫辞弓箙重，春泥初首马蹄轻。
朝穿锦石江滩润，暮入烟堤竹屋鸣。
却叹当年杜元凯，沉碑空爱异时名。
苍梧旅次柬王明卿时余将有灵渠之游 其一
岑徵（明代）

斥鴳乐藩篱，培风负大翼。夫子鸾皇姿，胡乃栖枳棘。

我如海上鸿，冥冥飞避弋。叩户向蛮方，艰难事乞食。

同病各相怜，含情倍悽恻。君淹郁水湄，我尚穷殊域。

愿拂詹尹策，为我决行色。
载酒过景仁不园
韩维（宋代）

地胜依危堞，城高若半峰。
衔觞惊岁序，候雪仰云容。
不假猫滋竹，须防犬败松。
顾惭文俗吏，游步蹑仙踪。
游仙诗二十首选五
周凤翔（明代）

桂丛鸡犬尽酣眠，日禦蹉跎早驻鞭。一局烂柯数朝代，玉皇下殿五千年。
赋得云生栋梁间
陈希烈（唐代）

一片苍梧意，氤氲生栋梁。下帘山足暗，开户日添光。

偏使衣裘润，能令枕簟凉。无心伴行雨，何必梦荆王。
秋居杂咏 其二
李弥逊（宋代）

薿薿庭前林，离离夹中道。灵柯结繁阴，颜色四时好。

岂无霜雪结，不改凌云操。缅怀壮士心，雅契幽人抱。

如何方寸摇，悬若风中纛。吾庐偶与邻，聊拟七松号。
和叔康首夏书怀五首 其二
韦骧（宋代）

清和气候爽衣冠，海邑稀逢柱础乾。朝拂玉徽琴韵紧，夜开宝匣剑光寒。

肺肠似石终难变，利禄如沙岂易团。行学但知无所负，奚为逢射与僚丸。
和杨备国博吊屈原
刘敞（宋代）

知音不恨远，异代忽同声。灵魂自识路，幽遇亦含情。

𣶂记属扬子，临渊悲贾生。鬲文激颓俗，会使众人清。
至日登乐游园
裴度（唐代）

阴律随寒改，阳和应节生。祥云观魏阙，瑞气映秦城。

验炭论时政，书云受岁盈。晷移长日至，雾敛远霄清。

景暖仙梅动，风柔御柳倾。那堪封得意，空对物华情。
寄赠翠岩奉上人
戴叔伦（唐代）

兰若倚西冈，年深松桂长。似闻葛洪井，还近赞公房。

挂衲云林净，翻经石榻凉。下方一回首，烟露日苍苍。
老至寄呈林颖叔方伯刘冰如观察
刘存仁（清代）

近事多健忘，旧事反追记。智珠任颠倒，不解是何义。

乃知精血衰，冉冉老已至。童嬉诗酒游，往往入梦寐。

醒后半陈人，原非缘感致。玄关不守宅，灵爽失其次。

生平骨肉恩，徒抱伤心泪。明知归无期，转觉身似寄。

三生过去缘，一切未来事。切勿再思量，思量乱人意。

浇愁无古书，何以引美睡。村醪味浑浑，欲饮难成醉。

鳏鱼长不眠，疗饥姑煮字。相思见面难，悔昔别离易。

虚名真误我，浮沈困下吏。老丑俗所憎，戆直天所弃。

抽身恨不早，初衣负荷芰。此行逐戎旃，展转难思议。

矍铄夸据鞍，枉欲磨盾鼻。肝胆尚轮囷，形容日憔悴。

嗟哉羝触藩，进退不能遂。昨夜商音来，衣裳有秋气。

既老则悲伤，壮盛岂长觊。功名关遭际，福泽非神智。

委心还太空，穷通任位置。
凄凉犯二首 其一
奕绘（清代）

商声一片。凄迷甚、潇潇疏雨深院。凉生玉簟，苔荒金井，绕篱瓜蔓。

寻寻不见。振翠羽、天机自遣。笑不平、则鸣之语，韩愈识何浅。

数遍秋虫队，蟋蟀低微，寒蝉高远。豆花载露，听斯音、哀而不怨。

一叶银床，正千里、风清月满。忆儿时、竹笼载得恣赏玩。
和和人周次山行
孙应时（宋代）

我失从君别，君应话我归。
亲年浑鹤发，家具只牛衣。
耳不关时论，心知司昨非。
晨羞何所欠，菜甲雨新肥。
寿张亨泉提刑三首
吴泳（宋代）

莲花峰下发源深，胸次渟涵几古今。
事苟及民须著手，文非为道不关心。
扶持世界归儒效，转斡天机自笔箴。
主静工夫人不识，火阳五月正根阴。
转调二郎神
刘克庄（宋代）

人言官冗，老病底、法当先省。况行则蹒跚，立时跛倚，幸免做他两省。客怕逢迎书慵答，得省处、而今姑省。笑落尽桃花，仆家梦得，重来郎省。凉冷。綀衣差薄，蒲葵堪省。叹三纪单栖，二毛纯白，情味似潘骑省。鬻马遣姬，惟书与画，点检依然难省。也不用、畜犬防偷，老去睡眠常省。
凌歊台六首
吴芾（宋代）

宋武当年迹已陈，荒台寂寞几经春。
一番栋宇从头葺，四面轩窗入眼新。
陡觉江山增气象，更添风月愈精神。
老夫无处逃炎暑，领客时来一岸巾。
咏廿四气诗 处暑七月中
元稹（唐代）

向来鹰祭鸟，渐觉白藏深。叶下空惊吹，天高不见心。

气收禾黍熟，风静草虫吟。缓酌樽中酒，容调膝上琴。
谢张丹霞序疏藁
释居简（宋代）

裳织新云锦，交寻旧布衣。荆蛮九鼎重，岭海一官微。

心事渊明是，天时伯玉非。谈高方谔谔，调古独巍巍。

亦有兰为佩，能无简绝韦。灌缨东涧水，访旧北山薇。

老我家何在，颠风鹢退飞。袜头常反著，车辙每殊归。

但觉乌仍好，端知骥可睎。草中同臭少，爨下赏音稀。

煮字徒相饷，忘言合见讥。牛腰繁卷轴，蚌腹欠珠玑。

重借言如史，轻因鼠发机。毳云甘寂寞，华衮借光辉。

鸡肋初无取，云斤不足挥。楼宽长挂榻，月好许敲扉。

踵息宁乖众，心声愿听希。李虽嘲杜瘦，孟不与韩违。

末路宜多助，孤军伫解围。载驱惭款段，忍负镂金鞿。
酬杨九弘贞长安病中见寄
白居易（唐代）

伏枕君寂寂，折腰我营营。所嗟经经别，相去一宿程。

携手昨何经，昆明春水平。离郡来几日，太白夏云生。

之子未得意，贫病客帝城。贫坚志士节，病长高人情。

隐几自恬澹，闭门无送迎。龙卧心有待，鹤瘦貌弥清。

清机发为文，投我如振琼。何以慰饥渴，捧之吟一声。
五言诗
袁粲（南北朝）

访迹虽中宇，循寄乃沧洲。
六月二十三日立秋喜闻贼平镇将凯回归府官俱
方回（元代）

乱起杏花落，贼平梧叶飞。
顿忘三伏暑，竟解万山围。
大将伤流矢，诸军曳血衣。
先登不如此，焉得凯歌归。
溪桥古木为雨所仆戏示阿字
释函是（明代）

四时停热客，一雨叹离群。对月全无影，临风那复闻。

根看仍屈曲，叶积故纷纭。物理此中得，荣枯岂足云。
调笑令
王建（唐代）

团扇，团扇，美人病来遮面。玉颜憔悴三年，
谁复商量管弦。弦管，弦管，春草昭阳路断。
胡蝶，胡蝶，飞上金枝玉叶。君前对舞春风，
百叶桃花树红。红树，红树，燕语莺啼日暮。
罗袖，罗袖，暗舞春风依旧。遥看歌舞玉楼，
好日新妆坐愁。愁坐，愁坐，一世虚生虚过。
杨柳，杨柳，日暮白沙渡口。船头江水茫茫，
商人少妇断肠。肠断，肠断，鹧鸪夜飞失伴。
温泉诗
刘义恭（南北朝）

秦都壮温谷，汉京丽汤泉。炎德潜远液，暄波起兹源。
冲寂观
李坚（宋代）

玉兔朝天去不回，空馀露井荐晨杯。
屋铃不语湖如掌，无复凌空逸士来。
奉和江沖陶居二十韵
汪炎昶（宋代）

窈窕东北峰，到眼佳有馀。
行人日攀缘，岂知供我娱。
禅人并化主写真求赞
释正觉（宋代）

孤齿如鲵，皴皮若鸡。
万机顿削，一句全提。
湛存性海阔，圆明心月底。
有信风雷还破蛰，无言桃李自成蹊。
藏冰井
马之纯（宋代）

向日周家有凌人，后来此事特相因。
冬时室内收藏早，夏日宫中给赐新。
但得满盘堆水玉，不须对面着风轮。
看来深阔能多少，调得阴阳冷热均。
漆匠王荣朱法座求颂
释慧空（宋代）

大鉴祖师曾指出，拄地撑天黑似漆。众生日用多不知，王荣代代承恩力。

承恩力，皎如日，掷地金声更坚密。两手持来付与人，一任高低酬价直。
司马文正公挽词四首 其一
黄庭坚（宋代）

元祐开皇极，功归用老成。惟深万物表，不令四时行。

日者倾三接，天乎奠两楹。堂堂宁复有，埋玉恸佳城。
贵池道中作
张祜（唐代）

羸骖驱野岸，山远路盘盘。清露月华晓，碧江星影寒。

离群徒长泣，去国自加餐。霄汉宁无旧，相哀自语端。
小楼连苑 晋永和九年砖研
姚燮（清代）

几经荡潏沧波，频罗庵主诗征实。珠辉玉照，泉唐建武，盐城杨吉。

禊序清才，军笺密诤，遗文谁述。甚夕阳燕老，琅琊宫殿，剩一握、滩哥铁。

漫抚布纹藻密。考元玺、伪燕年别。画抚顾陆，书临王谢，古芬滟漆。

阴火陶胚，阳冰字体，香姜逊质。抵平量三寸，墓砖保母，有山阴刻。
塞下曲 其二
张衡（两汉）

悠悠羌管动边愁，二月冰寒水不流。回首家园春色断，有人掩泪独登楼。
投海偈二首 其一
释净元（宋代）

我舍世间如梦，众人须我作颂。颂即语言边事，了取自家真梦。
小市暮归
陆游（宋代）

爱酒行行访市酤，醉中亦有稚孙扶。
林梢残叶吹都尽，烟际孤孙远欲无。
野饷每思羹苜蓿，旅炊犹得饭雕胡。
青山在眼何时到？堪叹年来病满躯。
种水芭蕉
赵孟坚（宋代）

石上芭蕉手自移，黄梅便得雨如期。
水根联络银丝漾，风叶纷抽羽扇欹。
日验发生疑有准，心加爱护每忘疲。
犹如老大初生子，及见成人长立时。
默坐偶成 其三
郑清之（宋代）

睡魔勾引鹤投林，书债中抛笔似瘖。尚有乌髭赢白发，拟寻朱汞养黄金。

寸机解起千疆亩，一息能藏万古今。尘世何人是知己，推窗明月正当心。
同裴观察东湖望山歌
顾况（唐代）

浴鲜积翠栖灵异，石洞花宫横半空。夜光潭上明星启，

风雨坛半树如洗。水淹徐孺宅恒乾，绳坠洪崖井无底。

主人载酒东湖阴，遥望西山三四岑。
同诸客嘲雪中马上妓
白居易（唐代）

珊瑚鞭亸马踟蹰，引手低蛾索一盂。腰为逆风成弱柳，

面因冲一作凝酥。银篦稳篸乌罗帽，花襜宜乘叱拨驹。

雪里君看何所似，王昭君妹写真图。
分流水
司空曙（唐代）

古时愁别泪，滴作分流水。日夜东西流，分流几千里。

通塞两不见，波澜各自起。与君相背飞，去去心如此。
久阴闻督邮至县奉简蹈元
李弥逊（宋代）

惊呼鸡犬督邮来，想见文书手自催。
鼓枻黄头罢田去，倾囊黔首入苗回。
春阴半月倾盆盎，夜雹前时落李梅。
已向芒头望笼饼，阳乌几日放天开。
中秋晚晴招孔东塘曹冲谷沈方舟寓中待月迟杜承三不至
庞垲（清代）

委巷泥深日向斜，入门携手兴尤赊。云开应得今宵月，红湿能留小院花。

幸有青尊联胜友，那将白发负年华。樊川杜子多才客，金玉何心怅独遐。
七曲和魏校书韵
程公许（宋代）

神理之公参造化，简书千古岂虚传。
权衡无意物轻重，水镜何心人丑妍。
天爵一射元不欠，人生万事且随比值。
椒浆跪奠无余祷，拟续离骚愧斐然。
伏虎林应制
萧观音（宋代）

威风万里压南邦，东去能翻鸭绿江。
灵怪大千俱破胆，那教猛虎不投降。
蝶恋花·秋思
周邦彦（宋代）

月皎惊乌栖不定，更漏将残，辘轳牵金井。唤起两眸清炯炯。泪花落枕红绵冷。
执手霜风吹鬓影。去意徊徨，别语愁难听。楼上阑干横斗柄，露寒人远鸡相应。
晓晴
刘敞（宋代）

朝光出屋角，鸟雀声正喧。天寒未能起，缊袍有馀温。

智士困朝市，勇士敝中原。自古贵高卧，岂嫌长闭门。
送稌东归并示穆穰稔辈六首 其五
王绅（宋代）

五年滇蜀倦奔驰，两鬓萧萧齿亦稀。宦业未成人渐老，始知三十九年非。